Tankó Béla

**Tankó Béla** ([Szászváros](https://hu.wikipedia.org/wiki/Sz%C3%A1szv%C3%A1ros), [1905](https://hu.wikipedia.org/wiki/1905). [november 5.](https://hu.wikipedia.org/wiki/November_5.) – [Debrecen](https://hu.wikipedia.org/wiki/Debrecen), [1974](https://hu.wikipedia.org/wiki/1974). [október 16.](https://hu.wikipedia.org/wiki/Okt%C3%B3ber_16.)) magyar biokémikus, egyetemi tanár, a kémiai tudományok kandidátusa (1952).

Élete

A debreceni tudományegyetem bölcsészettudományi karának volt a hallgatója, itt szerzett tanári és bölcsészdoktori diplomát. Ezt követően az orvostudományi kar Orvosi Vegytani Intézetében dolgozott, melléktárgyai voltak a kísérleti fizika és a matematika. 1931–32-ben [Berlinben](https://hu.wikipedia.org/wiki/Berlin), 1933-ban [Londonban](https://hu.wikipedia.org/wiki/London) töltött egy évet. Külföldi tartózkodása során a szénhidrát-anyagcsere folyamat több termékét is leírta. 1937-ben kapta meg magántanári képesítését a biokémia tárgyköréből. 1947 februárjától az akkor létrejött szerves kémiai tanszéken lett professzor, majd 1950-ben az orvostudományi kar biokémiai tanszékén egyetemi tanár, később pedig a debreceni Biokémiai Intézet igazgatója lett.

Tanított kémiát és a szerves vegytant, valamint kutatta a diszciplína biológiai alkalmazását. Őhozzá kapcsolódik a fruktóz-I-foszfát, a Tankó–Robinson-észter felfedezése. Az 1950-es években a nukleinsavak kutatásában is részt vett, amely nagy jelentőséggel bírt a magyarországi daganatkutatás számára.

A Kísérletes orvostudomány vizsgáló módszerei című kézikönyvben a nukleinsavak vizsgálatával foglalkozó fejezetet írta.

Alapító tagja és elnöke volt a [Magyar Biokémiai Társaságnak](https://hu.wikipedia.org/wiki/Magyar_Biok%C3%A9miai_Egyes%C3%BClet), tagja volt továbbá a Magyar Élettani Társaságnak, valamint a Magyar Kémikusok Egyesülete Biokémiai Szakosztályának. Magyarországot képviselte az Európai Biokémiai Társaságok Szövetségében.

Forrás: https://hu.wikipedia.org/wiki/Tankó\_Béla\_(biokémikus)